NARIADENIE KOMISIE (ES) č. 1689/2004
z 29. septembra 2004
stanovujúce na hospodársky rok 2004/2005 odhadovanú produkciu neodzrnenej bavlny, ako aj dočasné zníženie cieľovej ceny, ktoré z toho vyplýva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na zmluvu o pristúpení Grécka, najmä na protokol č. 4 o bavlne (1),
so zreteľom na nariadenie Rady (ES) č. 1051/2001 z 22. mája 2001 o výrobnej pomoci pre bavlnu (2), najmä na článok 19 ods. 2 prvú odrážku,
keďže:
(1)
Článok 16 ods. 1 nariadenia Komisie (ES) č. 1591/2001 z 2. augusta 2001, ktorým sa stanovujú podrobné pravidlá pre uplatňovanie programu poskytovania pomoci pre bavlnu (3) stanovuje, že odhadovaná produkcia neodzrnenej bavlny, o ktorej sa hovorí v článku 14 ods. 3 bod 1 nariadenia (ES) č. 1051/2001, ako aj dočasné zníženie cieľovej ceny, ktoré z toho vyplýva, treba určiť pred 10. septembrom daného hospodárskeho roku.
(2)
Článok 19 ods. 2 nariadenia (ES) č. 1051/2001 stanovuje, že odhadovaná produkcia má byť určená so zreteľom na odhadovanú úrodu.
(3)
V súlade s článkom 14 ods. 3 bod 1 nariadenia (ES) č. 1051/2001 sa dočasné zníženie cieľovej ceny vypočíta na základe ustanovení článku 7 uvedeného nariadenia, pričom reálna produkcia sa nahradí odhadovanou produkciou, ku ktorej sa pripočíta 15 %.
(4)
Opatrenia v tomto nariadení sú v súlade s názorom Výboru pre prírodné vlákna,
VYDÁVA TOTO NARIADENIE:
Článok 1
1. Na hospodársky rok 2004/2005 je odhadovaná produkcia neodzrnenej bavlny stanovená takto:
-
1 055 000 ton pre Grécko,
-
324 518 ton pre Španielsko,
-
951 ton pre Portugalsko.
2. Na hospodársky rok 2004/2005 je dočasné zníženie cieľovej ceny stanovené takto:
-
35,185 EUR/100 kg pre Grécko,
-
29,658 EUR/100 kg pre Španielsko,
-
0 EUR/100 kg pre Portugalsko.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. septembra 2004